মুখে চওড়া হাসি, পদক ফিরে পেয়ে কী বললেন বুলা চৌধুরী?

ওয়েব ডেস্ক: গত বৃহস্পতিবার রাতে হুগলির হিন্দমোটরের দেবাইপুকুর রোডে সাঁতারু বুলা চৌধুরীর (Bula Chowdhury) আদি বাড়িতে হামলা চালায় দুষ্কৃতীরা। চুরি যায় তাঁর পদ্মশ্রী ও আরও অনেক পদক। ঘটনার মাত্র ৪৮ ঘণ্টার মধ্যেই তাঁর খোয়া যাওয়া ২৯৫ পদক উদ্ধার করে হুগলি জেলা পুলিশ (Hooghly District Police)। গ্রেফতার হয় এক অভিযুক্ত। এবার পুলিশের মেডেল পাওয়া উচিৎ বলে মন্তব্য করলেন সাঁতারু বুলা চৌধুরী।

সূত্রের খবর, তিনি তাঁর হুগলির হিন্দমোটরের দেবাইপুকুর রোডের বাড়িতে তাঁর জাতীয় এবং আন্তর্জাতিক যাবতীয় পদক সাজিয়ে রেখেছিলেন। পদ্মশ্রী পুরস্কারের রেপলিকাটিও ছিল ওই বাড়িতেই। তবে গত ১৫ অগাস্ট চোরের দল তাঁর বাড়ির পিছনের গেট ভেঙে পদ্মশ্রী ও অন্যান্য সমস্ত পদক লুটে নিয়ে যায়। ঘটনার পর কান্নায় ভেঙে পড়েন বুলা চৌধুরী। তদন্তে নেমে মাত্র ৪৮ ঘণ্টার মধ্যেই তাঁর খোয়া যাওয়া ২৯৫ পদক উদ্ধার করে হুগলি জেলা পুলিশ। গ্রেফতার হয় এক অভিযুক্ত। পুলিশকে ধন্যবাদ জানিয়েছিলেন বুলা চৌধুরী।

কিন্তু সাফ গেমস পদক এবং কিছু আন্তর্জাতিক পদক পাওয়া যায়নি বলে জানিয়েছিলেন তিনি। শ্রীরামপুরের ডিসিপি তাঁকে আশ্বস্ত করেছিলেন তাঁর হাতে সব পদক তুলে দেবেন। বাকি পদক উদ্ধারে উত্তরপাড়া থানা একটি বিশেষ টিম গঠন করে ঘটনার তদন্ত শুরু করে। তারপরেই ঘটনার আরও ২ মাথার দুজনকে নাগাল পায় পুলিশ। গ্রেফতার হয় দুজনেই। মূল অভিযুক্তের কাছ থেকে ১৩ টি পদক উদ্ধার করে পুলিশ। পদ্মশ্রী পদকটিও তার কাছ থেকে উদ্ধার করে পুলিশ।

আজ বৃহস্পতিবার বুলা চৌধুরীকে শ্রীরামপুর ডিসিপি অফিসে উদ্ধার হওয়া পদক দেখায় পুলিশ। আনন্দে আত্মহারা হয়ে পড়েন বুলা। আবেগে ভেসে বুলা জানান, “গত ছ-বছর বয়স থেকে সাঁতার কেটেছি। সাত সমুদ্র পার করেছি। সাফ গেমফ- এশিয়ান গেমসে পদক জিতেছি। গোটা জীবনের স্বীকৃতি হিসাবে অর্জুন পুরস্কার, পদ্মশ্রী পেয়েছি। সেই পদক যখন চুরি হল খুব খারাপ লেগেছিল। তবে পুলিশ তৎপরতার সঙ্গে কাজ করে সেই পদক ফিরিয়ে দিয়েছে। এর জন্য পুলিশকে মেডেল দেওয়া উচিত। একটা পদক জিততে যে পরিশ্রম করতে হয়েছে তা আমি জানি। তবে এই পদক আমি নিজের জন্য জিতিনি জিতেছি দেশের জন্য। এই পদক সকলের।”
দেখুন অন্য খবর