১২৮-এ থামল জীবনের চাকা, অমৃতলোকে পাড়ি যোগী শিবানন্দ বাবার

ওয়েব ডেস্ক: প্রয়াত হলেন দেশের প্রবীণতম যোগী, বারাণসীর স্বামী শিবানন্দ বাবা (Swami Shibananda Baba Death)। শনিবার রাত সাড়ে আটটা নাগাদ বেনারস (Varanasi) হিন্দু বিশ্ববিদ্যালয়ের স্যর সুন্দরলাল হাসপাতালে শেষ নিঃশ্বাস ত্যাগ করেন তিনি। মৃত্যুকালে তাঁর বয়স হয়েছিল ১২৮ বছর। ১৮৯৬ সালের ৮ আগস্ট অবিভক্ত বাংলাদেশের সিলেটে জন্মগ্রহণ করেছিলেন এই যোগসাধক। স্বামী বিবেকানন্দের ঐতিহাসিক শিকাগো ভাষণেরও তিন বছর আগে শুরু হয়েছিল তাঁর জীবনযাত্রা। এমনকি শৈশবে নেতাজি সুভাষচন্দ্র বসুর সঙ্গেও সময় কাটিয়েছিলেন তিনি।

স্বামী শিবানন্দ বাবার জীবন ছিল সরল এবং পরিমিত। আধ্যাত্মিক সাধনায় নিজেকে নিমজ্জিত করেছিলেন তিনি। নিয়মিত যোগব্যায়াম, সংযত আহার এবং নির্লোভ জীবনযাপন ছিল তাঁর দীর্ঘায়ুর মূল মন্ত্র। মৃত্যুর আগে পর্যন্তও তিনি লাঠি ছাড়াই দিব্যি হাঁটাচলা করতেন। ২০১৯ সালে কলকাতার দু’টি হাসপাতালে স্বাস্থ্যপরীক্ষায় তাঁকে সম্পূর্ণ সুস্থ বলে ঘোষণা করা হয়েছিল।

আরও পড়ুন: ভারত পাক সীমান্তে রাজস্থানে বিএসএফের হাতে গ্রেফতার পাক সেনা

যোগী শিবানন্দ বাবার এই অনন্য জীবনযাপন ও সমাজসেবার স্বীকৃতি স্বরূপ ২০২২ সালে ভারত সরকার তাঁকে ‘পদ্মশ্রী’ (Padmashree) সম্মানে ভূষিত করে। রাষ্ট্রপতি ভবনে পদ্মশ্রী গ্রহণের সময় তাঁর সাষ্টাঙ্গ প্রণাম করার ভিডিওটি দেশ-বিদেশে সাড়া ফেলে দেয়। তিনি বলেছিলেন, “আমি সবার মধ্যেই শিবকে দর্শন করি।” আজ এই মহান যোগ সাধকের মৃত্যুতে শোকজ্ঞাপন করেছেন প্রধানমন্ত্রী নরেন্দ্র মোদিও (Narendra Modi)।

योग साधक और काशी निवासी शिवानंद बाबा जी के निधन से अत्यंत दुख हुआ है। योग और साधना को समर्पित उनका जीवन देश की हर पीढ़ी को प्रेरित करता रहेगा। योग के जरिए समाज की सेवा के लिए उन्हें पद्मश्री से सम्मानित भी किया गया था।

शिवानंद बाबा का शिवलोक प्रयाण हम सब काशीवासियों और उनसे… pic.twitter.com/nm9fI3ySiK

— Narendra Modi (@narendramodi) May 4, 2025

দেশ-বিদেশে অসংখ্য অনুগামী রেখে অমৃতলোকে চলে গেলেন এই মহান সাধক। তাঁর মরদেহ বেনারসের কবীরনগরের আশ্রমে রবিবার পর্যন্ত রাখা থাকবে যাতে অনুরাগীরা শেষবারের মতো তাঁকে শ্রদ্ধা জানাতে পারেন। স্বামী শিবানন্দ বাবার একান্ত সঙ্গী সঞ্জয় সর্বজ্ঞ সংবাদমাধ্যমকে জানান, বাবার প্রয়াণে তাঁদের আশ্রম ও শিষ্যসমাজে শোকের ছায়া নেমে এসেছে।

দেখুন আরও খবর: